雪霽曉登金山
作者：楊萬里
朝代：宋

paragraphs: 焦山東，金山西，金山排霄南斗齊。
天將三江五湖水，併作一江字楊子。
來從九天上，瀉入九地底。
遇嶽嶽立摧，逢石石立碎。
乾坤氣力聚此江，一波打來誰敢當。
金山一何强，上流獨立江中央。
一塵不隨海風舞，一礫不隨海潮去。
四旁無蔕下無根，浮空躍出江心住。
金宮銀闕起峰頭，槌鼓撞鐘聞九州。
詩人踏雪來清游，天風吹儂上瓊樓，不爲浮玉飲玉舟。
大江端的替人羞，金山端的替人愁。